Czasowo strefa – wytyczōny wiyrch powiyrzchni Ziymie ô szerokości 15° dugości geograficznyj, kery rozćōngo sie połednikowo miyndzy biygōnōma, we kerym urzyndowo ôbowiōnzuje jednoki czas (czas strefowy). Je uōn słōnecznym czasym strzednim postrzedniygo połednika tej strefy, kery rōżni sie ô cołkowito liczba godzin ôd uniwersalnygo czasu. Wszyjske pōnkty położōne na tym samym połedniku majōm tyn sōm lokalny czas (miejscowy). Kożdo zmiana dugości geograficznyj powoduje zmiana lokalnygo czasu - we ôkresie, kej ludzie zaczyni przekludzać sie coroz czyńści a gibci, stowało sie to fest niywygodne. Cołko Ziymia potajlowano na 24 strefy czasowe. Uniwersalny czas a czasowe strefy zostoły zapropōnowane we 1878 roku ôd kanadyjskigo wynalazce Sandforda Fleminga, zaś wkludzōno je we 1884 roku. Strefy czasowe we niyzmiyńōnym ksztołcie ôbowiōnzujōm na morzach a ôceanach. Na lōndach jejich ksztołt zostoł zmodyfikowany tak, coby małe a strzrednie państwa znodły sie we ôbrymbie jednyj czasowyj strefy, czyli ôbowiōnzywoł we nich jedyn czas. Wiynksze państwa, take kej Zjednoczōne Sztaty, Kanada, Brazylijo, Rusyjo abo Australijo, znojdujōm sie we kilku czasowych strefach. Nojwiynkszym krajym na świecie, we kerym na cołkim terytoriōm ôbowiōnzuje ta sama czasowo strefa sōm Chiny i to pōmimo, aże rōżnice we suōnecznym czasie miyndzy wschodnimi i zachodnimi prowincyjōma wynoszōm przez 3 godziny.